પાલનપુર નગરપાલિકાના વિરોધપક્ષના નેતા અમૃતભાઇ જોષીએ ગાંધીનગર મ્યુનિસિપલ એડમિનીસ્ટ્રેશન કમિશ્નરની કોર્ટમાં અપીલ કરી છે. જેમાં આક્ષેપો કરતાં જણાવાયું છે કે, માહિતી અધિકારના નિયમ મુજબ રૂપિયા 7058 રોકડા ભરીને નગરપાલિકામાંથી મેળવેલી માહિતી મુજબ શહેરમાં ભૂર્ગભ ગટર નંખાયા બાદ તૂટેલા રસ્તાઓના નવીનીકરણ માટે રૂપિયા 450 લાખની ગ્રાંટ ફાળવવામાં આવી હતી. જેમાં તત્કાલિન પ્રમુખ નિલમબેન જાની દ્વારા રૂપિયા 3,33,67,984 નું ચૂકવણું કરવામાં આવ્યું હતુ. જેમાં તેમણે રૂપિયા 1,58,58,584નું કૌભાંડ આચર્યુ હોવાનું ફલિત થાય છે. આ અંગે તા. 19-09-2016 તત્કાલિન કલેકટર તેમજ તત્કાલિન નિયામક રાકેશ શંકરને રજૂઆત કરી હતી. જેના પગલે કલેકટરે તા. 29-09-16ના રોજ બનાસકાંઠા કાર્યપાલક ઇજનેર માર્ગ અને મકાન વિભાગને તપાસ કરવા પત્ર લખ્યો હતો. જોકે, આ વિભાગે અગમ્યકારણોસર તપાસ કરી શકાય તેમ ન હોવાની કલેકટરને લેખિત જાણ કરી હતી. આથી કલેકટર ડીસા નાયબ કલેકટરને તપાસ કરવા જાણ કરી હતી. જોકે, તેમણે કામનું ભારણ હોવાનું જણાવી ચાર માસ સુધી તપાસ કરી ન હતી. જે બાદ કલેકટરે ધાનેરા નાયબ કલેકટરને તપાસ પુરી કરી અહેવાલ રજૂ કરવા જણાવ્યું હતુ.